Rozhodnutie Komisie
z 10. februára 2004
o stanovisku Spoločenstva k zmene a doplnení dodatkov k prílohe 4 k Dohode medzi Európskym spoločenstvom a Švajčiarskou konfederáciou o obchodovaní s poľnohospodárskymi výrobkami
(2004/278/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie 2002/309/ES, Euratom, Rady a Komisie o Dohode o vedeckej a technickej spolupráci zo 4. apríla 2002 o uzatvorení siedmich dohôd so Švajčiarskou konfederáciou [1], a najmä na jeho druhý pododsek článku 5 ods. 2,
keďže:
(1) Dohoda medzi Európskym spoločenstvom a Švajčiarskou konfederáciou o obchodovaní s poľnohospodárskymi výrobkami, ďalej ako "Poľnohospodárska dohoda" nadobudla platnosť 1. júna 2002;
(2) na základe článku 6 Poľnohospodárskej dohody sa zriaďuje Spoločný výbor pre poľnohospodárstvo pre vykonávanie poľnohospodárskej dohody a zabezpečenie jej bezproblémového plnenia;
(3) na základe článku 11 Poľnohospodárskej dohody môže Spoločný výbor pre poľnohospodárstvo rozhodovať o zmene a doplnení príloh č. 1 a 2 a dodatkov k iným prílohám zmluvy;
(4) spoločenstvo zaujme stanovisko k zmene a doplneniu dodatkov, ktoré bude prijaté Komisiou v Spoločnom výbore pre poľnohospodárstvo;
(5) opatrenia uvedené v tomto rozhodnutí sú v súlade so stanoviskom Stáleho výboru pre zdravie rastlín,
ROZHODLA TAKTO:
Článok 1
Stanovisko Spoločenstva, ktoré má prijať Komisia v Spoločnom výbore pre poľnohospodárstvo zriadenom podľa článku 6 Dohody medzi Európskym spoločenstvom a Švajčiarskou konfederáciou o obchodovaní s poľnohospodárskymi výrobkami, sa musí zakladať na návrhu rozhodnutia Spoločného výboru pre poľnohospodárstvo, pripojeného k tomuto rozhodnutiu.
Článok 2
Toto rozhodnutie Spoločného výboru pre poľnohospodárstvo sa po jeho prijatí uverejní v Úradnom vestníku Európskej únie.
V Bruseli 10. februára 2004